આ રિઝોલ્યુશનની હિસ્ટ્રી પણ રસપ્રદ છે. માનવામાં આવે છે કે બેબિલોનિયન્સ નવા વર્ષની શરુઆતમાં તેમના ભગવાનને વચન આપતા કે તેઓ ઉધાર લીધેલી વસ્તુઓ અને તેમનુ ઋણ ચુકવી દેશે. તો રોમન્સ પણ દરેક નવા વર્ષ પર પોતાના ભગવાન જાનુસને વચન આપીને નવા વર્ષનો પ્રારંભ કરતા. આ જાનુસ પરથી જ વેસ્ટર્ન કેલેન્ડરનો પ્રથમ મહિનો જાન્યુઆરી કહેવાયો તેવુ પણ માનવામાં આવે છે. મધ્યકાલીન યુગમાં યોદ્ધાઓ ક્રિસમસના અંતે પોતાના શૌર્યને જાળવી રાખવાની પ્રતિજ્ઞા લેતા. પૃથ્વીના પશ્ચિમી છોર પર આ પ્રમાણેનો ચીલો વર્ષો ઉપરાંતનો માનવામાં આવે છે, જે આજે આખી દુનિયામાં ફેલાયો છે. અને કેમ નહીં, સારી પરંપરાને ગ્રહણ કરવી જોઇએ. પણ પરંપરા માત્ર રિઝોલ્યુશન લેવાની નથી. તેને પાળવાની છે. તો જ તો જીવનમાં સારો બદલાવ લાવી શકાશે. હવે વાત કરીએ કે કેવા રિઝોલ્યુશન તમારી લાઇફસ્ટાઇલમાં બદલાવ લાવી શકે. જો કે આ ખુબ વિશાળ વિષય છે. સામાન્ય રીતે જોઇએ તો મોટાભાગના લોકો વજન ઘટાડવાનુ, કે પછી વધુ પૈસા કમાવવા જેવી ભૌતિક ઇચ્છાઓ વિશે જ વિચારતા હોય છે. એમા ખોટુ પણ કંઇ નથી. પણ રિઝોલ્યુશન એવા લેવા જોઇએ જે તમને અંદરથી ચેંજ કરે. એટલે તે તમારી પર્સનાલીટીમાં એક પ્રભાવ લાવે. જેને માટે તમે એવુ રિઝોલ્યુશન પણ લઇ શકો કે ગમે તે થાય હુ દરરોજ એક નવી વસ્તુ વિશે જાણીશ. અથવા મહિનામાં એક બુક વાંચીશ. તમે એક્સરસાઇઝ રેગ્યુલર કરવાનુ લક્ષ્ય પણ રાખી શકો. અને વધુમાં વધુ લોકોને મળવાનો તેમની સાથે મિત્રતા કરવાનો ગોલ પણ રાખી શકો. જ્ઞાન, સ્વાસ્થ્યને લગતા ધ્યેય સિવાય આજ કાલના સમયમાં આપણે ઘણી જલ્દી ધીરજ ગુમાવી દઇએ છીએ. તો વધુ નમ્ર રહેવાનો કે પછી પોતાના ગુસ્સા પર કંટ્રોલ કરવાનુ પણ નક્કી કરી શકાય.